ועדת החוקה, חוק ומשפט, כנסת 15, פרוטוקול מספר 171, 2000-08-22 13:00

אמנון רובינשטיין: אני פותח את ישיבת הוועדה.

אמנון רובינשטיין: הנושא שלנו: צו התעבורה (עבירות קנס), התש"ס-1999.

אמנון רובינשטיין: בבקשה, גב' יפעת רווה.

עו"ד יפעת רווה: הצו הזה הוא פרי עבודה של צוות שישב במשך הרבה זמן במטרה לעשות התאמה בין מדרג הקנסות של עבירות הקנס לבין מדרג הניקוד בתעבורה, משום שלא היתה ביניהם התאמה.

אמנון רובינשטיין: לא ועדת הכלכלה עושה זאת?

דורית ואג: הם קובעים את גובה הקנסות ואנחנו את העבירות.

עו"ד יפעת רווה: בנוסף היינו צריכים להפוך עבירות מסוימות שהיו הזמנה לדין לעבירות קנס.

אמנון רובינשטיין: תפקידנו כאן מוגבל כי את הקנסות עצמם קובעת ועדת הכלכלה.

דורית ואג: חצי שנה הם עשו שיעורי בית.

אמנון רובינשטיין: כן, זה כבר הרבה זמן.

אמנון רובינשטיין: קיבלנו על זה מכתבים או התנגדויות?

עו"ד יפעת רווה: המסמך הזה מוסכם על הממשלה.

אמנון רובינשטיין: אני מבין שמעלים את הקנסות מ-100 ל-1,000 שקל.

עו"ד יפעת רווה: יש עכשיו 5 דרגות במקום 14 דרגות קודם.

עו"ד יפעת רווה: הדרגה הכי נמוכה היא 100 שקל.

שאול יהלום: את הדרגות האלה מאשרת ועדת הכלכלה ואין זה בסמכותנו להזיז א' ל-ב'?

עו"ד יפעת רווה: לא.

שאול יהלום: אולי תגידו לנו מה החידושים שהועברו לברירת קנס והם בסמכותנו?

חוה ראובני: למסמך שלפניכם בעמוד האחרון יש רשימה מעודכנת של עבירות.

חוה ראובני: למשל מישהו שהשמשות שלו לא תקינות הפכנו זאת מהזמנה לדין לעבירת משפט.

שאול יהלום: אני מציע שנלך לפי הסדר.

שאול יהלום: מה זה חובתו של עובר דרך?

חוה ראובני: זה סעיף כללי.

אמנון רובינשטיין: איך הופעלו העבירות האלה עד עכשיו?

חוה ראובני: על-ידי הזמנה לדין.

אמנון רובינשטיין: מה זו חובתו של עובר דרך?

עו"ד יפעת רווה: כל עובר דרך חייב להתנהג באופן שלא יקפח זכותו של אדם אחר להשתמש שימוש מלא באותה דרך.

אמנון רובינשטיין: אין לי התנגדות לזה אבל זה לא שימושי משום שצריך להוכיח נסיבות.

אמנון רובינשטיין: מה זה נהיגה בלא זהירות?

עו"ד יפעת רווה: לא ינהג אדם רכב בקלות ראש ובלא זהירות או ללא תשומת לב מספקת בהתחשב בכל הנסיבות ובין השאר בסוג הרכב, במטענו, בשיטת בלמיו ומצבה.

שאול יהלום: איזו דרגה נתתם לזה?

חוה ראובני: ג'.

שאול יהלום: המשטרה מסכימה?

נצ"מ רחל גוטליב: הכול על דעת המשטרה.

שאול יהלום: כשאדם ינהג ללא זהירות לא יעמידו אותו למשפט מהיר?

נצ"מ רחל גוטליב: רמת הקנס היא גבוהה מאוד, ג', 500 שקלים.

חוה ראובני: הוצאנו מתחולת הצו כל נסיבה שבה עושים אותה העבירה באופן שתגרור אחריה פסילת מינימום כגון שהיא גרמה לתאונת דרכים.

חוה ראובני: נהיגה בלא זהירות בלי תאונת דרכים תהיה ברירת משפט, היתה תאונה דרכים – לפי האמור בסעיף 2 לצו זה הולך לבית-המשפט.

אמנון רובינשטיין: אי ציות לכיוון הנסיעה ברמזור.

סנ"צ שלומית שמעון: יש לנו תמרורים שנקראים (ב) 44 ו-45 והם חיצי כיוונים שמופיעים ברמזור.

סנ"צ שלומית שמעון: חיצים אלה מהווים עבירה מסוג ברירת משפט, לעומת זאת אי-ציות לכיוון הנסיעה ברמזור שבעצם הוא על-ידי חץ הוא הזמנה לדין.

סנ"צ שלומית שמעון: אנחנו מבקשים ליישר את הקו.

סנ"צ שלומית שמעון: זו דרגה ג', סעיף 15.

אמנון רובינשטיין: התחלת נסיעה באור צהוב ואדום יחד ברמזור, איזו דרגה זו?

סנ"צ שלומית שמעון: זו דרגה ג', גם כן סעיף 15.

ד"ר דן לינק: במקרה שאדם נוסע בצהוב-אדום, לפני שנדלק האור הירוק.

אמנון רובינשטיין: האור הצהוב הוא הזמנה לעבירה.

דורית ואג: בחוץ-לארץ אין אור צהוב ואין בעיה, הוא מיותר.

אמנון רובינשטיין: ומי שנכנס באור אדום?

ד"ר דן לינק: מקבל 1,000 שקל קנס.

אמנון רובינשטיין: מה זה חובה למצב כללי טוב של הרכב?

אמנון רובינשטיין: כל אזרחי ישראל עוברים את זה.

עו"ד יפעת רווה: מדובר על מצב שבו הרכב עלול לסכן עוברי דרך.

חוה ראובני: גם זה דרגה ג', 500 שקל.

אמנון רובינשטיין: מה זה תנועת טרקטורון?

סנ"צ שלומית שמעון: מדובר על קסדה בטרקטורון.

סנ"צ שלומית שמעון: זו אחת מהתקנות שנוספה, לא ניתנה עליה הדעת בצו ואנחנו מבקשים להוסיף אותה.

סנ"צ שלומית שמעון: לא יכול להיות שבחובת קסדה תהיה הזמנה לדין.

אמנון רובינשטיין: נכון.

אמנון רובינשטיין: עיכוב תנועה – אי ירידה לשוליים מיוצבים.

סנ"צ שלומי שמעון: בתקנה 48(ב) יש הוראה לגבי רכב מוביל מטען שחייב לרדת ולפנות את הכביש וזו ברירת משפט.

אמנון רובינשטיין: לא נתקלתי בזה בישראל פעם אחת.

אמנון רובינשטיין: מה זה מס' 8, מהירות על-פי 54(ד)(3)?

סנ"צ שלומית שמעון: זו אחת הטעויות.

סנ"צ שלומית שמעון: בתיקון של סעיף 54 הזיזו את העבירה של מהירות על-פי הרשום על הרכב עצמו ובגלל שזה הפך להיות סעיף אחר זה יצא מהצו.

סנ"צ שלומית שמעון: זה סוג ספציפי של עבירת מהירות: לא ינהג אדם ברכב כאמור בתקנת משנה זו אלא אם כן המהירות שצוינה ברישיון הרכב רשומה על גבי חלקו הקדמי או האחורי של הרכב.

אמנון רובינשטיין: אם תפרסמו את זה ברשומות צריך לשנות זאת ולומר: מהירות לגבי מכוניות מסוימות.

שאול יהלום: הוועדה שעבדה הגיעה למסקנות האלה פה אחד ללא ערעור של המשטרה?

קריאות: כן.

אמנון רובינשטיין: אני בכל זאת רוצה לעבור על הרשימה.

אמנון רובינשטיין: מה זה סעיף 10 נסיעה בשיירה?

עו"ד יפעת רווה: כשכלי רכב נוסעים בזה אחר זה בדרך שאינה דרך עירונית ישמור הנוהג ברכב רווח מספיק בין רכבו ובין הרכב הנוסע לפניו כדי להבטיח זרימה תקינה של התנועה.

אמנון רובינשטיין: זכות קדימה בהעדר תמרור.

חוה ראובני: יש תקנה שמסדירה כללים של זכות קדימה בסיטואציות שאין תמרור שאומר זאת ואז עדיפות לרכב הבא מימין.

אמנון רובינשטיין: אני מבטיח לך ש-99% מהנהגים לא יודעים את זה.

שאול יהלום: חבל שלא צירפתם כאן טור לאיזה עבירות שיבצתם זאת.

סנ"צ טילדה מיכאלי: זה מופיע בתוך הצו.

אמנון רובינשטיין: מה זה הסעת נוסעים בשכר?

אמנון רובינשטיין: זה חשוב.

סנ"צ שלומית שמעון: הנושא של הסעת נוסעים אמור גם לגבי 84(א) וגם לגבי 494.

סנ"צ שלומית שמעון: אחת הבעיות הקשות במדינה היא הסעת נוסעים פרטית שמקבלת דגש גדול גם על-ידי משרד התחבורה וגם על-ידי משטרת ישראל.

סנ"צ שלומית שמעון: כדי למצות את הדין כמה שיותר מהר ולהחמיר עם הענישה ביקשנו להכניס זאת לצו ברירות קנס ולהחמיר מאוד בענישה.

סנ"צ שלומית שמעון: זו דרגה ה'.

אמנון רובינשטיין: בצדק.

אמנון רובינשטיין: מה הדרגה לסימון מטען ארוך?

חוה ראובני: דרגה ב', 250 שקלים.

אמנון רובינשטיין: וגרירה?

עו"ד יפעת רווה: זו דרגה ד', 750 שקל.

אמנון רובינשטיין: אני חושב שאפשר לאשר את זה.

אמנון רובינשטיין: מי בעד?

אמנון רובינשטיין: הצבעה הצו אושר

סנ"צ טילדה מיכאלי: מה עם התחולה?

סנ"צ טילדה מיכאלי: אנחנו מבקשים שלושה חודשים כדי להיערך.

אמנון רובינשטיין: אני מוכן לאשר את זה ואם זה מיותר תודיעו לוועדת הכלכלה.

אמנון רובינשטיין: אנחנו מאשרים את צו התעבורה (עבירות קנס), התש"ס-2000 בתוספת סעיף 5.

אמנון רובינשטיין: תחולתו של צו זה תוך שלושה חודשים מיום פרסומו.

אמנון רובינשטיין: אני מקווה שזה גם ייאכף.

סנ"צ טילדה מיכאלי: בוודאי.

אידית פדן: צריך לאשר זאת במקביל בוועדת הכלכלה.

אמנון רובינשטיין: תודה רבה.

אמנון רובינשטיין: הישיבה נעולה.